สภาผู้แทนราษฎร เตรียมพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคลต่อเนื่องวันที่สอง
สภาผู้แทนราษฎร เตรียมพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคลต่อเนื่องวันที่สอง นายชวน หลีกภัย ประธานสภาผู้แทนราษฎร มีคำสั่งนัดสมาชิกประชุมในเวลา 09.30 น. วันนี้ 25 กุมภาพันธ์ 2563 เพื่อพิจารณาเรื่องด่วน ญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล ต่อเนื่องวันที่สอง ที่นายสมพงษ์ อมรวิวัฒน์ ผู้นำฝ่ายค้านในสภาผู้แทนราษฎร กับคณะ จำนวน 223 คน เป็นผู้เสนอ โดยฝ่ายค้านได้ลำดับการอภิปรายเริ่มจาก พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ นายวิษณุ เครืองาม รองนายกรัฐมนตรี นายดอน ปรมัตถ์วินัย รัฐมนตรีว่าการกระทรวงการต่างประเทศ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และพลเอก ประวิตร วงษ์สุวรรณ รองนายกรัฐมนตรีสำหรับภาพรวมการอภิปรายวันแรก ได้ใช้เวลาการอภิปรายและการชี้แจงของรัฐมนตรี รวมกว่า 10 ชั่วโมง ตั้งแต่เวลา 13.30 น. - 00.50 น. โดยฝ่ายค้านเน้นอภิปรายไปที่ตัวนายกรัฐมนตรี โดยกล่าวหาบริหารงานล้มเหลว ไร้ประสิทธิภาพ 5 ประการ ทั้งการเอื้อประโยชน์ เพื่อพวกพ้อง ทุจริตคอร์รัปชัน การกระทำอันขัดรัฐธรรมนูญ รวมถึงทำเศรษฐกิจตกต่ำ ประชาชนได้รับความเดือดร้อน ขณะเดียวกันนายกรัฐมนตรีได้ชี้แจงด้วยสีหน้ายิ้มแย้มตลอดการประชุม รวมถึงได้มอบหมายให้รัฐมนตรีชี้แจงแทนในประเด็นต่างๆ ได้อย่างครบถ้วน